# Tosha Schareina Marzal

Tosha Schareina Marzal (València, 3 de juny de 1995) és un pilot de motociclisme valencià que ha destacat en les modalitats de l'enduro i el ral·li raid. És fill de Torsten Alexander Schareina, alemany nascut a Brunsvic (prop de Hannover) i de la valenciana Mara Marzal. Des del 2023 forma part de l'equip oficial d'Honda, amb el qual competeix en ral·lis internacionals.

## Carrera esportiva
### Primers anys

L'oncle matern de Tosha, Mariano, residia a Paterna i competia en motocròs. Fou ell qui l'introduí en el món del motociclisme a edat primerenca. Des d'aleshores, Schareina competí durant anys en curses de motocròs i enduro arreu de l'estat.
El 2015, a 20 anys, va guanyar el Campionat d'Espanya de Cross Country en categoria Júnior amb una Sherco. Aquell any va signar el seu primer contracte professional amb Husqvarna i va tornar a guanyar el Campionat d'Espanya, ara ja en categoria Sènior. A més, va participar per primer cop en curses del campionat del món d'enduro i als Sis Dies Internacionals d'Enduro (ISDE), on formà part de la selecció espanyola durant quatre anys seguits.

### Ral·lis

Schareina va debutar en curses de ral·li raid el 2020 i aquell any mateix va guanyar el Ral·li d'Andalusia. El 2021 va debutar al Ral·li Dakar amb una KTM i va acabar la prova en tretzena posició, a més de ser-ne el segon millor debutant i guanyar la categoria Marató. El 2022 va guanyar la Baja Aragón, però no va poder participar al Ral·li Dakar en fer tard a les inscripcions. El 2023 va entrar a l'equip Monster Energy Honda, amb el qual va tornar a guanyar la Baja Aragón i va obtenir una altra victòria al raid argentí Desafío Ruta 40, a més de tornar a classificar-se tretzè al Ral·li Dakar.
El 2024 va patir una caiguda al Ral·li Dakar en què es va fracturar el canell, fet que li va impedir de puntuar i de participar en l'Abu Dhabi Desert Challenge. Els punts perduts en ambdues curses van fer-li perdre les seves opcions al títol del Campionat W2RC, en què malgrat tot va aconseguir la tercera plaça final gràcies al seu retorn a les curses amb victòria al Ral·li de Portugal (on obtingué tres victòries d'etapa), un segon lloc al Desafío Ruta 40 (en va guanyar el pròleg i dues etapes més) i un altre segon lloc al Ral·li del Marroc (en va guanyar el pròleg i dues etapes més). Aquell any, a més, Schareina va guanyar la Copa del Món E-Xplorer de la FIM, un nou campionat reservat a motos elèctriques.
Shareina va acabar el Ral·li Dakar del 2025 en segona posició, a menys de nou minuts del guanyador Daniel Sanders, després d'haver anat segon durant bona part de la cursa.

## Palmarès

* 1 Campionat d'Espanya de Cross Country Júnior (2015)
* 1 Campionat d'Espanya de Cross Country (2016)
* 1 Copa del Món FIM E-Xplorer (2024)

### Victòries en ral·lis

* 1 Hispania Rally (2019)
* 1 Rally Todo Terreno de Cuenca (2020)
* 2 Baja Aragón (2022-2023)
* 1 BP Ultimate Rally Raid Portugal (2024)
* 1 Ral·li del Marroc (2024)

### Resultats al Ral·li Dakar

| Any | Categoria | Equip | Motocicleta | Pos. | Vic. |
| 2021 | Moto | FN Speed - KTM Team | KTM 450 Rally Replica | 13è | 0 |
| 2023 | Moto | Bas World KTM Racing Team | KTM 450 Rally Replica | 13è | 0 |
| 2024 | Moto | Monster Energy Honda Team | Honda CRF 450 Rally | Ret. | 1 |
| 2025 | Moto | Monster Energy Honda Team | Honda CRF 450 Rally | 2n | 1 |

### Resultats al W2RC

    A 18 de gener del 2025
| Any | Equip | Motocicleta | 1 | 2 | 3 | 4 | 5 | Pos. | Punts |
| 2024 | Monster Energy Honda Team | Honda CRF 450 Rally | DAK Ret. | ABU Ret. | POR 1 | DES 2 | MAR 2 | 3r | 70 |
| 2025 | Monster Energy Honda Team | Honda CRF 450 Rally | DAK 2 | ABU | SUD | POR | MAR | | 30 |

## Referències

* ↑ López Albiac, Laura. «Dakar 2025.¿Quién es Tosha Schareina?» (en castellà). Sport, 09-01-2025. [Consulta: 10 gener 2025].
* ↑ Rodríguez Plaza, Moisés. «El regalo a Tosha Schareina por cumplir siete años» (en castellà). Las Provincias, 24-12-2020. [Consulta: 13 gener 2025].
* ↑ Marchi, Fabio. «La gran baza española para ganar el Dakar 2025 en motos: "Me veo luchando por ello"» (en castellà). Mundo Deportivo, 01-01-2025. [Consulta: 13 gener 2025].
* ↑ Lillo, Sergio. «RALLY DAKAR. Quién es Tosha Schareina, la última esperanza española en el Dakar» (en castellà). Relevo, 09-01-2025. [Consulta: 10 gener 2025].
* 1 2 3 4 «Tosha Schareina» (en anglès). Honda Racing Corporation. [Consulta: 10 gener 2025].
* ↑ «RFME Campeonatos de España de Cross Country / Trail» (PDF) (en castellà). rfme.com. RFME, 12-12-2022. Arxivat de l'original el 9 de març 2023. [Consulta: 3 març 2023].
* ↑ «Tosha Schareina» (PDF) (en italià). Neox Management. [Consulta: 10 gener 2025].
* 1 2 «Tosha Schareina» (en italià). Monster Energy. [Consulta: 10 gener 2025].
* ↑ «Tosha Schareina se proclama Campeón de la Copa del Mundo FIM E-Xplorer» (en castellà). enduromagazine.com, 23-09-2024. [Consulta: 15 gener 2025].
* ↑ «Tosha Schareina, subcampió del Dakar». apuntmedia.es. À punt, 17-01-2025. [Consulta: 19 gener 2025].
* ↑ «Clasificaciones 2025 al final de la etapa 10 - Clasificación General» (en castellà). dakar.com. Ral·li Dakar. [Consulta: 15 gener 2025].

## Enllaços externs

* Tosha Schareina Marzal - Lloc web oficial (castellà)
* Perfil al Web Dakar.com (castellà)